پیکانام گرچی اؤزوم، من ولی نیسانه وارام
یازیرام چون بئکارام.
بیر یئریم یوخ اوزانام من، ولی هریانه وارام
یازیرام چون بئکارام.
دولانوب چرخ زمان کلّهمه بیر سؤز یئتیشیب
فقط اللهدان اخی بیزلره بیر گؤز یئتیشیب
یازمامیشدان بئله بیر دفتر و دیوانه وارام
یازیرام چون بئکارام.
گزیرم کوچهده گؤردوم دولانیر جارچی گئنه
ائله بیل باغرینا باسمیشدی تاری تارچی گئنه
الینین دستکشینه گؤتدوگی میزانه وارام
یازیرام چون بئکارام.
بیری فرمانده و بیر عدّه ده فرمانبر اولور
بعضیلر قربانعلی افسر و نامآور اولور
بعضی بعضی وئریلن امریله فرمانه وارام
یازیرام چون بئکارام.
قورویوب قُوی ولی باخدیقجا هله نم گؤروکور
چاراسیزلیقدی بالام بیزلره هردم گؤروکور
بو اومیدیله قالان چهرهی خندانه وارام
یازیرام چون بئکارام.
گؤرونوب پنسیلی باغلار عملین بعضی طبیب
تنظیفی معده بوغارسیغلا ائدیر یار و حبیب
کرمه باخ، بئله بیر بذل کریمانه وارام
یازیرام چون بئکارام.
هله بیر گوشهده گؤردوم بیرینین اَنگی باشین
پاراپارچا ائلهییب دوکتور او بدبخت داداشین
یاخچی نسخه یازیلیب، منده بو درمانه وارام
یازیرام چون بئکارام.
هله وار بیر نئچه برنامه ده شهریمده منیم
اولاریلان نئجه گؤر باغلیدی عهدیمده منیم
گؤرملی کشمهکشه یازمالی عنوانه وارام
یازیرام چون بئکارام.
شورالار گلدیلر ایندی دئییرم جانمیجان
پایلاییر شربت و موزلاریدن و خورمالیدان
نئیلیرم من عملین وئردیگی احسانه وارام
یازیرام چون بئکارام.
ویریلیب مین یئره تبلیغی بَنِرلر من اؤزوم
قالا بیلمم دئمهمیش یوخ بو تمنایه دؤزوم
اورهگینده توتولان حقهی پنهانه وارام
یازیرام چون بئکارام.
خرج اولور بیر نئچه مین سن ده یئییب فخر ائدیسن
قارنیوی یاغلاماغا بیرده اورا تئز گئدیسن
عملیندن یارانان بی سر و سامانه وارام
یازیرام چون بئکارام.
بیزلره فیکر ائلهمز مَشدی فلانکس داداشیم
تندیرین سالمییاجاق تا پیشه بیرده لاواشیم
وئریله بیزلره گر میلیونی یارانه وارام
یازیرام چون بئکارام.
خیاباندان کئچیرم چوخ یانیرام اوتلانیرام
گیج اولوب هچ یئره من گیرجه نه تک فیرلانیرام
شرفین بیر چؤرهگه ساتمایان اوغلانه وارام
یازیرام چون بئکارام.
قالانی هر نه اولور قوی قالان اوغلی قالاسین
دَیمَهیین بیر شِئیَه قوی هر نه کی واردیر یالاسین
من اَوَلدَن بئله بیر قورخولی پایانه وارام
یازیرام چون بئکارام.
مهران اسکندرزاده
اولین نفری باشید که نظر میدهید!
pes_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab prs_Arab azb_Arab azb_Arab pes_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab snd_Arab pes_Arab